Elisabeth Geday (RV), 2005-12-15:
Det er jeg sådan set glad for, for jeg ønsker jo ikke alene de psykisk syge, men også de fysisk syge undtaget fra kontanthjælpsloftet.
Men jeg vil gerne sige, at jeg fuldstændig deler bekymringen med Det Konservative Folkeparti, og det er også derfor, jeg er så ivrig efter at høre, om hr. Jakob Axel Nielsen vil fortælle mig, hvordan det går med hans bestræbelser på at få Venstre overbevist om, at vi igen skal i gang med forhandlingerne om »Flere i arbejde«.
Forhåbentlig godt.
Det Radikale Venstre ønsker kontanthjælpsloftet lempet, så personer, der ikke kan arbejde, undgår at blive ramt af loftet.
Helt konkret forestiller vi os, at de grupper, som placeres i matchgruppe 4 eller matchgruppe 5, undtages fra kontanthjælpsloftet, for det er de to matchgrupper, hvor man på grund af forskellige begrænsninger ikke skal tilmeldes AF som arbejdsmarkedsparat.
Populært sagt er gruppe 4 manden på bænken, mens en person i gruppe 5 typisk vil være indlagt på et hospital.
Da forliget »Flere i arbejde« blev indgået for 3 år siden med Det Radikale Venstres deltagelse, var der fokus på økonomiske beregninger, som viste, at kontanthjælpsmodtagere med mange børn og høje boligudgifter ville miste penge ved at komme i job, og at mange andre kun ville tjene ganske lidt ekstra ved at få et arbejde.
SR-regeringen havde midt i 1990’erne succes med at indføre den såkaldte ungeydelse for unge på kontanthjælp eller på dagpenge.
Dette økonomiske pres på en sædvanligvis ressourcestærk gruppe har en ikke ringe del af æren for, at Danmark i dag har Europas laveste ungdomsarbejdsløshed, og set i det lys accepterede Det Radikale Venstre i 2002 kontanthjælpsloftet i den form, det har i dag.
Men siden forliget blev indgået, er der kommet en række forskellige undersøgelser og vidnesbyrd, der tyder på, at kontanthjælpsloftet ikke har den samme positive effekt som ungeydelsen.
Tandlægen, vintertøjet og de nye støvler bliver prioriteret ned, men sågar også husleje og medicin undlader flere kontanthjælpsmodtagere at betale, end tilfældet var tidligere, og samtidig kan SFI ikke konstatere ændringer i hverken jobadfærden eller beskæftigelsesgraden.
Tallene peger på, at kun omkring 10 pct. af de personer, som bliver ramt af loftet, bliver selvforsørgende inden for et år, og det tal er ikke væsentlig højere, end det var, før kontanthjælpsloftet blev indført.
Lektien, som også Det Radikale Venstre har lært i de forløbne år, er, at hvis økonomiske incitamenter skal virke, skal de personer, som udsættes for det økonomiske pres, kun mangle et arbejde og ikke have andre væsentlige problemer som f.eks. et alkoholmisbrug eller en psykisk sygdom at tumle med.
Men det er et faktum, at kontanthjælpsmodtagere i mange tilfælde har mange andre problemer end arbejdsløshed at tumle med.
På trods af utallige opfordringer er det ikke lykkedes at få præcise tal fra ministeriet om, hvordan kontanthjælpsmodtagerne fordeler sig på matchgrupperne.
Men tal fra Dansk Arbejdsgiverforening peger på, at 60-70 pct. er placeret i matchgruppe 4 eller 5, og det er altså de personer, omkring 60.000 årsværk, Det Radikale Venstre gerne ser befriet for kontanthjælpsloftet.
Jeg syntes inden i dag, at noget tydede på, at De Konservative var ved at nå frem til den samme konklusion som Det Radikale Venstre, altså at loftet skal lempes.
Jeg har allerede grillet hr. Jakob Axel Nielsen tidligere i dag, og jeg håber altså, at de står fast ved det, de har sagt tidligere.
Enhedslisten foreslår i beslutningsforslaget helt at fjerne så vel kontanthjælpsloftet som ungeydelsen, men det forslag kan Det Radikale Venstre ikke støtte.
Dels er vi fortsat bundet af vores deltagelse i forliget »Flere i arbejde«, som vi holder fast i netop for at kunne arbejde for at få lempet kontanthjælpsloftet, dels holder vi fast i, at økonomisk pres på ledige kun har vist sig at virke i de tilfælde, hvor problemet kun er manglende arbejde, og set i lyset af mangelen på arbejdskraft, som vil blive stadig større i de kommende år, er det vigtigt, at der også er økonomiske grunde til at forlade kontanthjælpen.
fttm032.fm Page 2371 Wednesday, March 8, 2006 1:51 PM
Det Radikale Venstre håber, at de kommende velfærdsreformer vil betyde, at vores skattesystem ændres i retning af et større jobfradrag og mindre skat på arbejde.
Sådanne tiltag vil betyde, at vi forlader pisken til fordel for guleroden, når det gælder om at bringe mennesker på overførsler tilbage i beskæftigelse, og det er Det Radikale Venstres ønskesituation.